To lærere på Sdr. Otting Skole i Haderslev blev i onsdag eftermiddag slået ned på skolens område

Der var både trusler og slag i luften på en folkeskole i Haderslev onsdag eftermiddag. Det skriver JydskeVestkysten.

En flok unge mænd med udenlandsk baggrund havde, ifølge mediet, fundet vej til skolen, hvor de gik ind på skolens kontor og skældte ud.

- Vi efterforsker sagen nu, men har ikke anholdt nogen endnu, siger vagthavende Henrik Sønderskov til Ekstra Bladet.

To lærere udsat for vold

Det udløste ballade mellem de forskellige parter, og flere lærere kom til for at undersøge situationen. Da gerningsmændene blev bedt om at gå, blev de endnu mere voldsomme over for de tilkomne lærere.

Det resulterede i, at to af dem fik slag i hovedet af gerningsmændene. Andre af de ansatte blev truet af mændene.

De unge mænd er ifølge artiklen for gamle til at gå på skolen, og havde altså ikke noget at gøre der.

Angiveligt skulle de have bedt om at snakke med skolelederen og været blevet voldsomme, da det ikke kunne lade sig gøre. Det siger Morten Oldrup, børn- og ungechef på skolen, til JydskeVestkysten.

Fire gerningsmænd

Syd- og Sønderjyllands Politi bekræfter over for Ekstra Bladet, at det var en gruppe på fire med anden etnisk herkomst end dansk, der efterlyses for overfaldet på de to undervisere.

Ifølge JydskeVestkysten stak de unge mænd af i en bil, da politiet blev tilkaldt.